.45 ACP

Ar **.45 ACP** (*Automatic Colt Pistol*), anvet ivez **.45 Auto** pe c'hoazh **11,43 × 23 mm** (anv metrek) zo ur gartouchenn savet gant John Browning adalek 1904 evit e bimpatron pistolenn damaotomatek .45, a zeuio da vezañ ar Colt M1911 (pe  « Colt 45 ») e 1911. Emañ e-touez ar munisionoù implijet ar muiañ er pistolennoù dre ar bed-holl.

## Istor
Goude an amprouennoù Thompson - LaGarde e 1904 e c'houlennas an arme stadunanat e vije savet ur munision nevez, dezhañ ur c'halibr .45 meutad (11,43 mm), evit hec'h armoù-dorn. Betek-neuze e rae gant reoù 9 mm kentoc'h, met re wan e oa o galloud hervez an arme. Arsanailh Frankford hag embregerezhioù prevez evel Winchester ha Colt a savas asambles ur gartouchenn anvet *.45 Winchester AP*, diwar tresadennoù John Browning, a laboure kentoc'h evit Colt d'ar poent-se. Arsanailh Frankord a ginnigas ur munision un tamm hiroc'h, anvet *Cal. 45 Automatic Pistol Ball Cartridge Model of 1906*.

Ne voe ket laouen ar gouarnamant stadunanat gant kinnig ebet, ha goulenn a reas e 1907 gant an Union Metallic Cartrige Co. gwellaat kartouchenn Colt ha Winchester. Berraet e voe he douilhez ha kemmet he c'hreuzenn. E 1909 e krogas da vezañ produet, ha goude un nebeud kemmoù e voe asantet gant an arme e miz Eost 1911 dindan an anv *Cal. 45 Automatic Pistol ball cartridge model of 1911* evit bezañ implijet er bistolenn Colt M1911, gant ur boled standart 230 greunenn (14,90 g).

Kevezerezh a zo bet e-pad pell e armeoù ar bed etre ar .45 ACP hag an 9 mm Parabellum evit an armoù-dorn. An 9 mm Para en deus bremañ kemeret an tu kreñv.
### Armoù brudet kambret e .45 ACP

Restr:M1911A1.png|Colt M1911 A1
Restr:ThompsonM1A1VWM.jpg|Pistolenn-vindrailher Thompson M1A1
Restr:M1942 liberator.jpg|Pistolenn FP-45 Liberator


## Deskrivadur

An anv **.45 ACP** a dalvez e ra treuzkiz e voled 45/100 meutad, da lavaret eo 11,43 mm. Graet e vez anezhañ **11,25 mm** en Arc'hantina hag e Norvegia.

Ablamour d'e voled ponner ha gorrek en deus ar .45 ACP un argil bras e-keñver e energiezh sinetik. E dreuzkiz uhel a lak kapasite ar c'hargerioù da vezañ izel (7 pe 8 kartouchenn nemetken e karger ur Colt M1911 da skouer). E-pad an Eil Brezel-bed e oa e dizh izel un dra fall peogwir e lakae hed-tenn pleustrek an armoù amerikan a implije anezhañ da 50 metr nemetken, pa oa hed-tenn an MP40 implijet gant an arme alaman war-dro 100 metr. Muioc'h a zanvez a vez implijet da broduiñ anezhañ, ar pezh a zo ur poent fall e-pad ur brezel. 

Koulskoude, brasted e galibr hag e c'halloud etre o devez perzhioù mat diouzh ezhommoù an armeoù :

* e vannadell bras he zreuzkiz a dreuzkas kalz energiezh d'ar sibl. Dre-se ez eus muioc'h a chañsoù da dizhout un organ pouezus. Uhel eo e c'halloud-herzel.
* n'eus ket kalz tan pe drouz a zeu e-maez eus an arm pa denner ;
* ar gwask savet e kambr an arm zo izeloc'h evit e armoù all gant kalibroù damheñvel. Dousoc'h eo an argil evit an tenner ha gwelloc'h eo evit padelezh an arm.
* ar vannadell ne dreuz ket ken buan ar sibl evit kalibroù all. Dre se e ranko un den gloazet ganti bezañ oberataet evit ma vo tennet ar boled ha muioc'h a nerzhioù a vo dispignet d'ober war e dro neuze.
* dre ma veaj e voled dindan tizh ar son e c'hall bezañ implijet ur reduer-son war an arm.
## Kalibroù deveret
* ar .45 Auto Rim (stumm evit ar revolverioù, dezhañ ur bourled) ;
* ar .451 Detonics (ur stumm kreñvoc'h e energiezh) ;
* ar .45 HP (bihanaet e zouilhez eus 1 mm da vont hebioù lezennoù Italia) ;
* ar .45 GAP (stumm berroc'h e hirder krouet gant Glock da c'hellet mont e-barzh armoù bihanoc'h)

## Liammoù diavaez
* **** Taolenn ar munision war lec'hienn ar CIP

## Levrlennadur
*  HENROTIN Gérard, *La mécanique du Colt .45 expliquée*, Ebook, Éditions H&L, war *hlebooks.com*, 2013
*  MALHERBE Michel, *Le Colt M. 1911 & ses dérivés modernes*, Crépin-Leblond, EAN 9782703003212
* Rann an Ordrenañs, USA, *Deskrivadur ar bistolenn M1911*, Ar Granenn, 2022, 30 p., ISBN 978-2-9561294-2-4

## Daveennoù